ล่าเงินฝากกันดุ6เดือนจ่าย4%
ขายพันธบัตรออมทรัพย์อายุ3ปีมันนี่เอ็กซ์โปคึกกู้ฝากลุ้นรถ-ทอง
18 ส.ค. 2554

ขายพันธบัตรออมทรัพย์อายุ3ปีมันนี่เอ็กซ์โปคึกกู้ฝากลุ้นรถ-ทอง
ธนาคารยังดาหน้าดูดเงินฝากกันดุเดือด “ซีไอเอ็มบี” ใจเด็ดฝาก 6 เดือน อัดดอกเบี้ยสูง 4% 
น.ส.ดุษณี เกลียวปฏินนท์ผู้ช่วยกรรมการผู้จัดการใหญ่ ด้านผลิตภัณฑ์เพื่อรายย่อย ธนาคารซีไอเอ็มบี ไทย กล่าวว่า ธนาคารเตรียมนำผลิตภัณฑ์เงินฝากประจำ 6 เดือน ดอกเบี้ย 4% วงเงินฝากตั้งแต่1 หมื่นบาท จนถึง 5 ล้านบาท รับฝากเงินจากประชาชนงาน มันนี่ เอ็กซ์โป 2011 ระหว่างวันที่ 12-15 พ.ค.นี้ ที่ อิมแพ็ค เมืองทองธานี 
ธนาคารตั้งเป้าว่าจะสามารถระดมทุนได้ไม่ต่ำกว่า 6,000 ล้านบาท โดยน่าจะมีลูกค้ามาฝากเงินประมาณ 4,000 ราย 
นอกจากนี้ ธนาคารซีไอเอ็มบี ไทยยังได้ออกผลิตภัณฑ์เงินฝากประจำซีไอเอ็มบี เบิร์ธเดย์ เซเลเบรชัน อายุ 5-12 เดือน จ่ายอัตราดอกเบี้ย 3% กำหนดเงื่อนไขว่าต้องฝากขั้นต่ำ 1 หมื่นบาท โดยจะเริ่มรับฝากตั้งแต่วันที่ 4-20 พ.ค.นี้
“อัตราดอกเบี้ยเฉลี่ยที่ 4% ขณะนี้ถือว่าสูงที่สุดในตลาด สาเหตุที่เราออกแคมเปญนี้ เนื่องจาก ปัจจุบันธนาคารเฉพาะกิจของรัฐเริ่มหันมาระดมเงินฝากด้วยการให้อัตราดอกเบี้ยสูงมากขึ้น แม้ว่าธนาคารพาณิชย์จะยังคงมีความได้เปรียบในด้านของระบบและการให้บริการ แต่หากผลของ พ.ร.บ.คุ้มครองเงินฝากเริ่มมีผลบังคับใช้ ธนาคารภาครัฐจะเป็นกลายคู่แข่งที่น่ากลัวขึ้น” น.ส.ดุษณี กล่าว
นอกจากนี้ ธนาคารยังมีผลิตภัณฑ์ ประเภทอื่น เช่น ตั๋วแลกเงินและสินเชื่อที่อยู่อาศัยที่อาจมีโปรโมชันดอกเบี้ย 0% นาน 12 เดือน อีกด้วย 
ด้านสำนักงานบริหารหนี้สาธารณะ (สบน.) กระทรวงการคลังจะนำพันธบัตรออมทรัพย์รัฐบาล อายุ 3 ปี วงเงิน 2,000 ล้านบาท จ่ายผลตอบแทนปีละ 3.5% ออกมาเปิดให้ประชาชนจองซื้อภายในงาน เพื่อส่งเสริมการออมและการลงทุน
นายรุ่งเรือง สุขเกิดกิจพิบูลย์ผู้ช่วยผู้จัดการใหญ่ สายผลิตภัณฑ์สินเชื่อลูกค้าบุคคล ธนาคารไทยพาณิชย์ กล่าวว่า ธนาคารจะเน้นเสนอผลิตภัณฑ์ทางเลือกอื่นๆ เช่น ตราสารการเงิน นอกเหนือจากเงินฝากให้แก่ลูกค้า เพื่อรองรับผลกระทบจาก พ.ร.บ.คุ้มครองเงินฝาก 
นายสันติ วิริยะรังสฤษฎ์ ประธานจัดงานมหกรรมการเงิน มันนี่เอ็กซ์โป กล่าวว่า สถาบันการเงินต่างๆ จะออกแคมเปญเงินฝากและผลิตภัณฑ์ทางการเงินมาแข่งขันกัน โดยมีไฮไลต์ดอกเบี้ยเงินกู้ 0% เงินกู้ลุ้นรถยนต์ ทองคำ เงินให้กู้แก่ แท็กซี่ แม่ค้า วินมอเตอร์ไซค์ ที่มีดอกเบี้ยต่ำให้วงเงินสูง ขณะที่ ธนาคารอาคารสงเคราะห์ (ธอส.) จะปล่อยสินเชื่อบ้านหลังแรก ดอกเบี้ย 0% ใน 2 ปีแรก ในงานนี้ด้วย